**A még erősebb és ütőképesebb Ford SuperVan 4.2 a fellegekben jár majd a 101. alkalommal megrendezett Pikes Peak hegyi versenyen**

* A Ford Performance az elektromos hajtású SuperVan 4.2-essel vág neki a Pikes Peak hegyi versenynek; a SuperVan 4 továbbfejlesztett változata még ütőképesebbnek ígérkezik a magasban kanyargó szerpentineken
* A Ford már az első, 1916-ban megrendezett Pikes Peak futamon is rajthoz állt egy T-Modellel
* Idén a motorsport-legenda Romain Dumas versenyez a SuperVan 4.2-essel
* A híres futamot egy 1440 méter szintkülönbségű, 156 kanyart magában foglaló útszakaszon rendezik; a célvonal 4302 méteres tengerszint fölötti magasságban van

**BUDAPEST, Magyarország, 2023. június 21.** – A Ford Performance a vadonatúj, továbbfejlesztett Ford SuperVan 4.2 prototípussal készül a The Broadmoor Pikes Peak Nemzetközi Hegyi Versenyre. A futam közönsége most testközelből is megcsodálhatja a kifinomult elektromos hajtás teljesítményét, valamint az autó fejlett technológiáit és különleges megoldásait, amelyeket a kemény versenykörülményekhez optimalizáltak a mérnökök.

A Fordok mindig is ott voltak a Pikes Peak csúcsot ostromló mezőnyben; a gyár már a legelső versenyen is rajthoz állt egy Ford T-Modellel. A SuperVant idén az autósport egyik élő legendája, Romain Dumas vezeti, aki már nyolcadszor versenyez itt, és tapasztalatára támaszkodva eredményesen gyarapíthatja a győztes Fordok hosszú sorát Amerika legnevesebb hegyi versenyén.

A Ford Performance és a STARD Fejlett Kutatási és Fejlesztési vállalat szakemberei újra egyesítették erőiket, hogy megalkossák a SuperVan 4.2 prototípust, amelynek küldetése az amerikai magashegységek meghódítása és az elektromos hajtás lenyűgöző teljesítmény-potenciáljának bemutatása. Az autóipar nagy léptekkel halad az elektromos hajtás felé, így a SuperVan 4.2 is egyre inkább reflektorfénybe kerül, hiszen jól példázza, mire képesek az elektromos járművek a motorsportban. Áttervezett aerodinamikai megoldásaival és a hegyi futamra optimalizált hajtásláncával a SuperVan 4.2 felvillanyozó élményt ígér a legendás Pikes Peak Hegyi Verseny közönségének.

“A STARD-dal közösen kifejezetten ütőképes géppé gyúrtuk az E-Transit SuperVan 4.2-est, arra összpontosítva, hogy minél gyorsabban feljusson a hegy csúcsára,” mondta el Mark Rushbrook, a Ford Performance Motorsports globális igazgatója. “A Pikes Peak Hegyi Verseny tökéletes alkalom arra, hogy bemutassuk a Ford elektromos technológiáját, és ráirányítsuk a figyelmet az EV-k teljesítményére.”

A SuperVan 4 továbbfejlesztésével megalkotott SuperVan 4.2 tervezői teljesen átalakították a karosszéria aerodinamikáját, hogy az autóra a jóval ritkább magashegyi levegőben is komoly (240 km/órás tempónál 200 kg) leszorító erő hasson. A könnyű karbonszálból készült első és hátsó légterelő elemek még a szerpentineken is stabilan az úthoz szögezik az autót, a karosszérián pedig sok tömegcsökkentő megoldást alkalmaztak, hogy a versenygép kiegyensúlyozottabb és fordulékonyabb legyen az éles kanyarokban.

A hajtáslánc is változott: az autót az eddigi négy helyett csak három STARD UHP hatfázisú elektromotor mozgatja, amelyeket a STARD ultranagy teljesítményű lítium-polimer NMC-akkumulátora táplál, így még kedvezőbb lett a teljesítmény/tömeg arány. A három motorból egy az első, kettő pedig a hátsó kerekeket hajtja 1050 kW (1400 lóerő) összesített teljesítménnyel, és az optimális energiagazdálkodást az akkumulátor 600 kW-os visszatáplálási képessége biztosítja.

“A Ford Performance és a STARD csapatai kemény munkával készítették fel a SuperVan 4.2-est a Pikes Peak Hegyi Versenyre,” nyilatkozta Mike Norton, a Ford Performance WRC programokért, motorsport-szabályokért és homologizációért felelős vezetője. “Az aerodinamikától kezdve az elektromos hajtásig mindent megváltoztattunk, és biztos vagyok benne, hogy ez az időeredményen is látható lesz.”

A változtatások azonban nem merültek ki ennyiben: a SuperVan 4.2 áttervezett energia-visszanyerő fékrendszert, karbon-kerámia féktárcsákat, Pirelli P Zero™ versenyabroncsokkal szerelt, kovácsolt magnézium keréktárcsákat, erősebb féltengelyeket és Perspex műanyag szélvédőt kapott, a minimalista versenyautó-utastérből pedig minden fölösleges súlyt eltávolítottak, hogy a SuperVan 4.2 a lehető legjobb időt futhassa a hegytetőig.

A Pikes Peak Nemzetközi Hegyi Versenyt 2023. június 25-én, vasárnap rendezik meg. További részletek az eseményről: <https://ppihc.org>. A futamról a [YouTube](https://www.youtube.com/@OfficialMobil1/) oldalán látható élő közvetítés.

# # #

***A Ford Motor Company***

*A Ford Motor Company (NYSE: F) globális vállalat, amelynek központja a Michigan állambeli Dearborn. A vállalat elkötelezetten dolgozik egy jobb világ megteremtésén, ahol minden ember szabadon mozoghat, és megvalósíthatja álmait. A vállalat Ford+ terve a növekedés és az értékteremtés érdekében hatásosan ötvözi a Ford már meglévő erősségeit, új képességeit és az ügyfelekkel fenntartott állandó kapcsolatot, hogy még teljesebb élményeket nyújthasson vásárlóinak, elmélyítve márkahűségüket. A Ford innovatív és vonzó Ford pickupokat, városi terepjárókat (SUV), haszonjárműveket és személyautókat, illetve Lincoln márkájú luxusautókat fejleszt és gyárt, valamint hálózatba kapcsolt szolgáltatásokat biztosít. Mindemellett a Ford megalapozza piacvezető pozícióját a mobilitási megoldások, köztük az önvezető technológiák terén, és a Ford Motor Credit Company révén pénzügyi szolgáltatásokat is nyújt. A Ford mintegy 176.000 embert foglalkoztat világszerte. Amennyiben több információra van szüksége a Fordról, termékeiről vagy a Ford Credit vállalatról, kérjük, keresse fel a* [*www.corporate.ford.com*](http://www.corporate.ford.com) *vagy a* [*www.ford.hu*](http://www.ford.hu) *honlapot.*

*A saját tulajdonú vállalatokban mintegy 34.000 alkalmazottat, az összevont, illetve nem összevont közös vállalkozásokkal együtt pedig mintegy 55.000 embert foglalkoztató* ***Ford Európa*** *felel a Ford márkához tartozó autók gyártásáért, értékesítéséért és karbantartásáért Európa 50 piacán. A Ford Motor Credit Company mellett a Ford Európa üzleti tevékenysége magában foglalja a Ford Ügyfélszolgálat és 14 gyártóüzem (nyolc saját tulajdonú vagy összevont közös vállalat és hat nem összevont közös vállalkozás) működtetését. Az első Ford autókat 1903-ban szállították Európába – ugyanabban az évben, amikor a Ford Motor Companyt alapították. Az európai gyártás 1911-ben indult meg.*

***A Ford Performance***

*A Ford versenyprogramját a Michigan állambeli Dearbornban működő Ford Performance irányítja. A szervezet felel a vállalat legfontosabb globális versenytevékenységeiért, amelyek közt szerepel a NASCAR (Cup Series, Xfinity Series, Craftsman Truck Series), az IMSA Michelin Pilot Challenge, a FIA Rally Világbajnokság, a Virgin Australia Supercars, a Formula Drift, az NHRA Funny Car, az off-road sivatagi versenyek és a drag gyorsulási versenyek. Emellett a szervezet felügyeli a Ford versenyautó-motorjainak fejlesztését, valamint az összes Ford klubbal és Ford-rajongóval szervezett programokat. A Ford Racing tevékenységével kapcsolatos további információkért látogasson el a* [*www.fordperformance.com*](http://www.fordperformance.com) *olalra, a* [*www.facebook/FordPerformance*](http://www.facebook/FordPerformance) *oldalra, a Ford Performance Instagram oldalára és az @FordPerformance Twitter oldalra.*

***A STARD***

*A STARD céget Michael Sakowicz vezérigazgató alapította. A kutatás-fejlesztésre specializálódott vállalat nagy teljesítményű, modern autóipari- és motorsport-technológiákat fejleszt a Stohl Group GmbH részeként, amit 2002-ben alapított a tulajdonos és egykori rally világbajnok. A STARD már több mint egy évtizede összpontosítja kutatási és fejlesztési tevékenységét az elektromos hajtáslánc-rendszerek és a motorsporthoz szükséges alkatrészek fejlesztésére, a nagy teljesítményű versenyalkalmazásokra és az átfogó járműfejlesztésre. Napjainkban a STARD a kiváló minőségű elektromos motorsport-megoldások úttörői közé tartozik, beleértve az FIA tanúsítvánnyal rendelkező akkumulátorrendszereket, illetve a kész hajtásláncokat és járműveket. További információ:* [*www.stard.at*](http://www.stard.at)*.*

***A Pikes Peak hegyi verseny***

*Az először 1916-ban megrendezett Pikes Peak hegyi verseny Amerika második legrégebbi autóverseny-sorozat. A minden év júniusának utolsó vasárnapján a Colorado Springs melletti Pikes Peaken, kizárólag meghívásos alapon rendezett futamot úgy is nevezik, hogy ‘Versenyfutás a felhők közé’. A helyszínként szolgáló útszakasz 20 kilométer hosszú, 1440 méter szintkülönbségű, 156 kanyart foglal magában, és a célvonal 4302 méteres tengerszint fölötti magasságban van. A PPIHC versenyzői hat géposztályban indulhatnak, így rendkívül sokféle jármű áll rajthoz, a sorozatgyártású autóktól kezdve egészen a kifejezetten e célra épített gépeken át egészen a legmodernebb tanulmányokig.*

|  |  |  |
| --- | --- | --- |
| **Sajtókapcsolat:** | Györke Orsolya |  |
|  | **Ford Közép- és Kelet-**  **Európai Értékesítő Kft.**  2000 Szentendre Galamb J. 3. |  |
|  | Tel: +36 26 802802 |  |